惜花
作者：蘇軾
朝代：宋

paragraphs: 吉祥寺中錦千堆，前年賞花真盛哉，道人勸我清明來。
腰鼓百面如春雷，打徹凉州花自開。
沙河塘上插花回，醉倒不覺吳兒咍。
豈知如今雙鬢摧，城西古寺沒蒿萊。
有僧閉門手自栽，千枝萬葉巧剪裁。
就中一叢何所似，馬瑙盤盛金縷杯。
而我食菜方清齋，對花不飲花應猜。
夜來雨雹如李梅，紅殘綠暗吁可哀。